Broj: 711-I-2290-P-180-21/22-04-21

Zagreb, 29. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave sukoba interesa podnesene protiv** **dužnosnice Dragice Pavlić, zamjenice općinskog načelnika Općine Đurđenovac do 19. svibnja 2021.g.,** na 147. sjednici, održanoj 29. listopada 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Dragice Pavlić, zamjenice općinskog načelnika Općine Đurđenovac do 19. svibnja 2021. neće se pokrenuti, s obzirom da iz prikupljenih podataka i dokumentacije ne proizlazi da bi dužnosnica na bilo koji način sudjelovala u postupku prijama u službu njenog sina na radnom mjestu višeg stručnog suradnika - projekt asistenta u Jedinstvenom upravnom odjelu Općine Đurđenovac na određeno vrijeme u sklopu provedbe projekta „Zaželi bolji život u Općini Đurđenovac 2“, odnosno nisu utvrđene okolnosti koje bi upućivale da je došlo do povrede odredbi ZSSI-a.**

Obrazloženje

 Povjerenstvo je dana 03. kolovoza 2021.g. zaprimilo neanonimnu prijavu mogućeg sukoba interesa pod poslovnim brojem: 711-U-4225-P-180/21-01-5, povodom koje se vodi predmet P-180/21. U predmetnoj prijavi navodi se kako sin zamjenice općinskog načelnika Dragice Pavlić, kasnije predsjednice Općinskog vijeća Općine Đurđenovac, radi kao voditelj projekta „Zaželi“, i to za plaću manju od one propisane zakonom, kao i da nije zaposlena osoba koja bi bila njegov asistent, što je također propisano zakonom. U prijavi se nadalje navodi da dužnosnica Dragica Pavlić kao predsjednica Općinskog vijeća nije imenovala predstavnike radnih tijela, što je bila dužna učiniti u roku od 30 dana od izbora na istu dužnost.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Dragica Pavlić obnašala dužnost zamjenice općinskog načelnika Općine Đurđenovac u mandatu od 26. svibnja 2017.g. do 15. svibnja 2021.g. Slijedom navedenog, povodom obnašanja navedene dužnosti, dužnosnica Dragica Pavlić obvezna je postupati sukladno odredbama ZSSI-a.

 Povjerenstvo je uvidom u izvješće o imovinskom stanju dužnosnice podnesenom povodom ponovnog imenovanja/izbora na istu dužnost podnesenog 24. svibnja 2021. utvrdilo kako dužnosnica ima tri sina ……………………………………………. te da ima prebivalište na adresi ………………….. u Đurđenovcu.

 Nadalje, Povjerenstvo je radi utvrđivanja osnovanosti i vjerodostojnosti navoda iz prijave zatražilo od Općine Đurđenovac podatke o tome je li Općina Đurđenovac sudionik, partner ili korisnik projekta „ZAŽELI“, te ako jeste otkada je korisnik tog projekta.

 Općina Đurđenovac odgovorila je na traženje Povjerenstva dopisom KLASA: 900-01/21-01/03, URBROJ: 2149/02-03/21-2 od 27. kolovoza 2021. navodeći da je Općina Đurđenovac trenutno korisnik programa „ZAŽELI - PROGRAM ZAPOŠLJAVANJA ŽENA-FAZA II, uz partnere Hrvatski zavod za zdravstveno osiguranje - Regionalni ured Osijek i Centar za socijalnu skrb Našice, i to od 23.veljače 2021. godine, te da jeukupna vrijednost projekta „Zaželi bolji život u Općini Đurđenovac 11“ iz gore navedenog programa 3.628.700,00 kn.

 Također se navodi da je Općina Đurđenovac za potrebe projekta provela postupke zapošljavanja za a)višeg stručnog suradnika - projekt asistenta - jedan izvršitelj i b)radnice za potporu starijim osobama i/ili osobama u nepovoljnom položaju i/ili osobama s invaliditetom - 40 izvršitelja, te je u prilogu očitovanja dostavljena natječajnu dokumentaciju iz koje su vidljivi cjelokupni natječajni postupci, odnosno tko je i na kojem radnom mjestu te temeljem čije odluke zaposlen.

 Uvidom u odluku o imenovanju Povjerenstva za provedbu oglasa za prijem u službu na određeno vrijeme za višeg stručnog suradnika - projekt asistenta u Jedinstvenom upravnom odjelu Općine Đurđenovac, utvrđeno je da su u ovo Povjerenstvo imenovani Boris Guljaš, dipl. iur., Tomislav Majsterić, dipl. iur. i Oliver Abičić, dipl. oec. Odlukom pročelnika Jedinstvenog upravnog odjela Maria Koresa.

 Nadalje iz dostavljene dokumentacije razvodno je da je Općina Đurđenovac dana 10. ožujka 2021. raspisala oglas KLASA: 112-03/21-01/01 URBROJ: 2149/02-03-21-2, za prijam u službu na radno mjesto višeg stručnog suradnika - projekt asistenta za provedbu EU projekta „Zaželi bolji život u Općini Đurđenovac 2“ uJedinstveni upravni odjel Općine Đurđenovac, 1 izvršitelj/ica na određeno vrijeme do 23.05.2022. godine, uz obvezni probni rad od dva mjeseca.

 Povjerenstvo je izvršilo uvid u opis poslova radnog mjesta, podatke o plaći, načinu i područjima obavljanja prethodne provjere znanja i sposobnosti kandidata te pravne i druge izvore za prethodnu provjeru znanja i sposobnosti kandidata prijavljenih na oglas za prijam u službu u Jedinstveni upravni odjel Općine Đurđenovac na radnog mjesto višeg stručnog suradnika /projekt asistenta za provedbu EU projekata „Zaželi bolji život u Općini Đurđenovac 2“ KLASA: 112-03/21-01/01 URBROJ: 2149/02-03-21-3 od 10. ožujka 2021. objavljenog od strane Povjerenstva za provedbu natječaja, kao i obavijest Povjerenstva za provedbu natječaja o održavanju prethodne provjere znanja kandidata (pisano testiranje) za prijam na radno mjesto višeg stručnog suradnika – projekt asistenta za provedbu EU projekta „Zaželi bolji život u Općini Đurđenovac 2“ KLASA: 112-03/21-01/01 URBROJ: 2149/02-03-21-11 od 30. ožujka 2021., iz koje proizlazi da su na testiranje pozvani kandidati koji ispunjavaju formalne uvjete iz oglasa i to …………… i ………………...

Uvidom u rješenje Općine Đurđenovac KLASA: 112-03/21-01/0001 URBROJ: 2149/02-03-21-1 od 09. travnja 2021, potpisanog od strane pročelnika Marija Koresa utvrđeno je da je …………….., primljen u službu, na određeno vrijeme, u Jedinstveni upravni odjel Općine Đurđenovac, na radno mjesto višeg stručnog suradnika - projekt asistenta u Odsjeku za gospodarstvo, gospodarenje prostorom, graditeljstvo, urbanizam, stambene i komunalne poslove, za potrebe rada na aktivnostima vezanim uz upravljanje projektom „Zaželi bolji život u Općini Đurđenovac 2“, do 23. 05. 2022. uz probni rad u trajanju od dva mjeseca, dok je iz Rješenja o rasporedu KLASA:112-03/21-01/0001 URBROJ: 2149/02-03-21-2 od 28. travnja 2021. razvidno da je isti raspoređen na radno mjesto br. 11, kategorija II.; potkategorija: viši stručni suradnik; klasifikacijski rang: 6 - projekt asistent na određeno vrijeme, do 23 .05. 2022. godine u Jedinstvenom upravnom odjelu Općine Đurđenovac, u Odsjeku za gospodarstvo, gospodarenje prostorom, graditeljstvo, urbanizam, stambene i komunalne poslove od dana 29. travnja 2021. godine.

Iz dostavne naredbe na navedenom rješenju razvidno je da je ………………. dostava vršena na adresu ………………… Đurđenovac.

Pored navedenog, Povjerenstvu je od strane Općine Đurđenovac dostavljena Odluka o imenovanju Povjerenstva za provedbu javnog natječaja KLASA: 112-03/21-01/02 URBROJ:2149/02-02-21-1 za prijam u radni odnos na određeno vrijeme projekt „Zaželi -program zapošljavanja žena -faza II“ Zaželi bolji život u Općini Đurđenovac 2 iz kojeg je razvidno da je općinski načelnik Hrvoje Topalović u povjerenstvo imenovao Tomislava Majsterića dipl.iur., Mirjanu Lovaković dipl.oec i Marija Komesa dipl.iur., koja odluka je izmijenjena odlukom KLASA: 112-03/21-01/02 URBROJ:2149/02-02-21-61 od 30.04.2021. na način da se u Povjerenstvo za provedbu natječaja za prijam u radni odnos na određeno vrijeme Projekt “ZAŽELI -program zapošljavanja žena “ZAŽELI BOLJI ŽIVOT U OPĆINI ĐURĐENOVAC 2” imenuju: Tomislav Majsterić, dipl. iur., David Pavlić, mag. oec., te Mario Kores, dipl. iur.

Dana 24. ožujka 202. Općina Đurđenovac raspisala je javni natječaj KLASA: 112-0321-01/02, UR.BROJ: 2149/02-02-21-3 za prijam u radni odnos na određeno vrijeme Projekt “ZAŽELI -program zapošljavanja žena - faza II” “ZAŽELI BOLJI ŽIVOT U OPĆINI ĐURĐENOVAC 2” i to za potrebe provedbe aktivnosti u sklopu Projekta “Zaželi bolji život u Općini Đurđenovac 2” - Općina Đurđenovac - radnica za pomoć i potporu starijim osobama i/ili osobama u nepovoljnom položaju i/ili osobama s invaliditetom za 40 osoba na razdoblje od 12 mjeseci.

Na prijedlog Povjerenstva za provedbu Javnog natječaja za prijam u radni odnos na određeno vrijeme u sklopu programa “ZAŽELI -program zapošljavanja žena - Faza II”, projekt “ZAŽELI BOLJI ŽIVOT U OPĆINI ĐURĐENOVAC 2”, općinski načelnik donio je 17. svibnja 2021.odluku KLASA: 112-03/21-01/02 UR.BROJ: 2149/02-02-21-62 o odabiru kandidatkinja na Projektu „ZAŽELI BOLJI ŽIVOT U OPĆINI ĐURĐENOVAC 2“ temeljem Javnog natječaja za prijam u radni odnos (Klasa: 112-03/21-01/02, Ur.broj: 2149/02-02-21- 3) objavljenog 25. ožujka 2021. godine te su izabrane su sljedeće kandidatkinje: ………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………...

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona su osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u izvješće o imovinskom stanu dužnosnice u kojem se …………… navodi kao jedan od sinova dužnosnice i rješenje Općine Đurđenovac KLASA: 112-03/21-01/0001 URBROJ: 2149/02-03-21-1 od 09. travnja 2021. iz kojeg je razvidno kako …………… ima prebivalište na istoj adresi kao i dužnosnica Dragica Pavlić, Povjerenstvo je utvrdilo da se u konkretnom slučaju radi o sinu dužnosnice Dragice Pavlić.

 U predmetnom slučaju osoba čije zapošljavanje se u prijavi navodi se smatra interesno povezanom s dužnosnicom Dragicom Pavlić, međutim, prilikom zapošljavanja sina iste dužnosnice u Općini Đurđenovac koje je provedeno temeljem objavljenog javnog natječaja, nije utvrđeno da bi prijavljena dužnosnica u konkretnom slučaju poduzimala pojedine radnje koje bi utjecale ili mogle utjecati na zapošljavanje njenog sina.

 Slijedom navedenog, u predmetnom slučaju Povjerenstvo nije utvrdilo postojanje okolnosti koje bi ukazivale da bi dužnosnica Dragica Pavlić u vezi zapošljavanja sina navedene dužnosnice, počinila povredu odredbi ZSSI-a.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnica Dragica Pavlić, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana